Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 751

3. Szakmai gyakorlat 3.1. Tervezés A festő legyen képes a szakmai feladatokhoz kapcsolódó: — tanulmányrajzok, formatanulmányok, — vázlattervek, színtervek, variációk, motívumsorok, — kompozíciós tervek, színtanulmányok, — léptékarányos színvázlatok és 1:1 méretű kartonrajzok, — komplett tervdokumentációk rajzolt, festett, fotózott anyagainak az elkészítésére. A festő (díszítőfestő) legyen képes a díszítőfestési feladatokhoz kapcsolódó: — geometrikus, sík díszítőmotívumok, — figurális síkdíszítmények, népi díszítmények rajzolására. Legyen képes: — restaurálandó felületek geometriai mérésére, — felületek állapotának és díszítésének rajzi és fényképes dokumentálására. 3.2. Technikai, technológiai alapismeretek A festő ismerje: — a freskó, szekkó sgraffito készítésének technikáját, — a római, bizánci és modern mozaikkészítés technikáit és eszközeit, — a színes üvegablakkészítés (ólomkeretes) technikáját, eszközeit, — a tűzzománckészítés technikáját, eszközeit, — a festékkészítéshez és a festéshez szükséges szerszámokat és eszközöket, — a táblaképfestéshez szükséges anyagokat: vásznak, vakkeretek, falemezek, keretek fajtáit, — a festékkészítési eljárásokat (vízfestékek, emulziós festékek, olajfestékek), — a krétaalapozás, félkrétaalapozás és olajalapozás készítését, — az új technikai eljárásokat. A festő (díszítőfestő) ismerje: — a freskó, szekkó, sgraffito, stukkólusztró készítést, — a faerezési és márványozási technikákat, — az aranyozási technikákat, — a restaurációs eljárásokat, — a felületélénkítési és díszítési módozatokat, eszközöket, — a díszítőfestési szerszámokat, eszközöket és segédanyagokat. 2001/87. szám A festő a gyakorlatban legyen képes: — különböző szakmai feladatok (táblakép, pannó, murális munkák) rajzi tervezésére és kivitelezésére, — alapműveletek (felületalapozás, festékkészítés, festési eljárások) elvégzésére, — a hagyományos és új szakmai eljárások alkalmazására, — a gyakorlati munka végzéséhez szükséges szerszámok, eszközök szakszerű használatára, — a munka- és környezetvédelmi szabályok betartására. A festő (díszítőfestő) a gyakorlatban legyen képes: — a szilikát tartalmú, faanyagú, fémanyagú, műanyag és régi bevonattal készült felületek felismerésére, — felületek vizsgálatára szemrevételezéssel, mérőműszerekkel és eszközök alkalmazásával, — felületi hibák és okaik felismerésére, — különböző rétegvastagságú mész, enyvesfesték, tapéta, műgyanta kötőanyagú festék, olajfesték eltávolításának megoldására, — kötőanyagszegény laza vakolat szilárdítására, — repedezett felület, nagy kitörések, kisebb hibák javítására, — felület szívóképességének egyenletessé tételére, — szigetelések megoldására, — felületek előkészítésére és előkezelésére, — díszítő festmények rajzolására és festésére kézifestéssel és sablonokkal, — vizes hígítású és oldószeres festékek alkalmazására, különböző alapú felületeken, — stukkózások bevonására, díszítésére, — reklámfestés, feliratozások elkészítésére, — töredékes minták kiegészítésére, helyreállítására, — felületdíszítések új eljárásainak alkalmazására, — a gyakorlati munka elvégzéséhez szükséges szerszámok, eszközök szakszerű használatára, — a munka- és környezetvédelmi előírások betartására.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes